സുചാത ചുവാങ്ശ്രീ

ഒരു തായ്ലാന്റ് സ്വദേശിയായ മോഡലും സൗന്ദര്യ മത്സര വിജയിയുമാണ് സുചാത ചുവാങ്ശ്രീ (തായ്: สุชาตา ช่วงศรี) (ജനനം: 20 സെപ്റ്റംബർ 2003). ലോകസുന്ദരിപ്പട്ടം കരസ്ഥമാക്കുന്ന ആദ്യത്തെ തായ്ലാന്റ് വനിതയാണ് അവർ. മുമ്പ് മിസ് യൂണിവേഴ്സ് തായ്ലൻഡ് 2024 മത്സരത്തിൽ വിജയിയായി കിരീടധാരണം ചെയ്യപ്പെട്ട സുചാത, മിസ് യൂണിവേഴ്സ് 2024 മത്സരത്തിൽ തായ്ലൻഡിനെ പ്രതിനിധീകരിച്ച് മൂന്നാം സ്ഥാനം നേടിയിരുന്നു.

 ആദ്യകാല ജീവിതവും വിദ്യാഭ്യാസവും 
2003 സെപ്റ്റംബർ 20 ന് തായ്ലാന്റിലെ ഫൂക്കെറ്റ് പ്രവിശ്യയിൽ താനെറ്റ് ഡോങ്കംനെർഡ്, സുപാട്ര ചുവാങ്സ്രി ദമ്പതികളുടെ മകളായാണ് സുചാത ചുവാങ്ശ്രീ ജനിച്ചത്. അവരുടെ കുടുംബം തായ്ലാന്റിലെ  ഫൂക്കെറ്റ് പ്രവിശ്യയിലെ തലംഗ് നഗരത്തിൽ സ്വകാര്യ വ്യവസായം നടത്തുന്നവരാണ്.പ്രാഥമിക, ലോവർ സെക്കൻഡറി വിദ്യാഭ്യാസം കജോൻകീറ്റ്സുക്സ സ്കൂളിലും അപ്പർ സെക്കൻറ്ററി വിദ്യാഭ്യാസം ട്രയം ഉഡം സുക്സ സ്കൂളിലും പൂർത്തിയാക്കിയ സുചാത, അവിടെ ആർട്സ് പ്രോഗ്രാമിന് കീഴിൽ ചൈനീസ് ഭാഷയിൽ ബിരുദം നേടിയിട്ടുണ്ട്.

മിസ് യൂണിവേഴ്സ് തായ്ലൻഡ് പട്ടം നേടുന്നതിനുമുമ്പ് തമ്മാസാറ്റ് സർവകലാശാലയിലെ പൊളിറ്റിക്കൽ സയൻസ് ഫാക്കൽറ്റിയിൽനിന്ന് രാഷ്ട്ര മീമാംസയിലും അന്താരാഷ്ട്ര ബന്ധങ്ങളിലും അവർ ബിരുദം നേടിയിരുന്നു.

 പ്രദർശനങ്ങൾ 
2022-ൽ, തന്റെ 18-ാം വയസ്സിൽ, സുചാത മിസ് യൂണിവേഴ്സ് തായ്ലൻഡ് 2022 മത്സരത്തിൽ പങ്കെടുക്കുകയും മൂന്നാം സ്ഥാനത്ത് ഫിനിഷ് ചെയ്യുകയും ചെയ്തു. ആദ്യ റണ്ണറപ്പായിരുന്ന നിക്കോളിൻ ലിംസ്നുകൻ രാജിവച്ചതിനെത്തുടർന്ന് അവർ പിന്നീട് രണ്ടാം റണ്ണറപ്പായി സ്ഥാനക്കയറ്റം നേടിയിരുന്നു.

 മിസ് യൂണിവേഴ്സ് തായ്ലൻഡ് 2024 
2024-ൽ മിസ് യൂണിവേഴ്സ് തായ്ലൻഡ് 2024 മത്സരത്തിൽ ബാങ്കോക്കിനെ പ്രതിനിധീകരിക്കാൻ സുചാതയെ നിയമിക്കപ്പെട്ടു. മിസ് ചാർമിംഗ് ടാലന്റ്, മിസ് ബ്യൂട്ടി ആൻഡ് കോൺഫിഡൻസ് എന്നിവയുൾപ്പെടെ നിരവധി പ്രത്യേക പുരസ്കാരങ്ങൾ അവർ ഇതിനകം നേടി. ഈ മത്സരത്തിന്റെ അവസാനത്തിൽ അവർ മിസ് യൂണിവേഴ്സ് തായ്ലൻഡ് 2024 കിരീടം ചൂടി.

2024 നവംബർ 17 ന് മെക്സിക്കോയിലെ മെക്സിക്കോ സിറ്റിയിൽവച്ചു നടന്ന മിസ് യൂണിവേഴ്സ് 2024 ൽ സുചാത തായ്ലൻഡിനെ പ്രതിനിധീകരിച്ചിട്ടുണ്ട്. ആ മത്സരത്തിൽ മൂന്നാം റണ്ണറപ്പായി സ്ഥാനം നേടിയ അവർ വോയ്സ് ഫോർ ചേഞ്ച്-സിൽവർ പുരസ്കാരം നേടി.

എന്നിരുന്നാലും, 2025 ഏപ്രിൽ 22 ന്, മിസ് വേൾഡ് മത്സരത്തിലേയ്ക്കുള്ള തായ്ലൻഡിന്റ് പ്രതിനിധിയായി നിയമിക്കപ്പെട്ടതിനെത്തുടർന്ന്, മറ്റൊരു കിരീടം സ്വീകരിക്കുന്നതിനുമുമ്പ് 12 മാസത്തെ ഭരണം പൂർത്തിയാക്കാത്തതിന്  മിസ് യൂണിവേഴ്സ് ഓർഗനൈസേഷൻ അവരെ മൂന്നാം റണ്ണർ-അപ്പ് സ്ഥാനത്ത് നിന്ന് നീക്കം ചെയ്തതായി പ്രഖ്യാപിച്ചു.

 മിസ് വേൾഡ് 2025 
2025 ഏപ്രിൽ 22 ന് ഇന്ത്യയിൽവച്ച് നടന്ന മിസ് വേൾഡ് 2025 ൽ തായ്ലൻഡിനെ പ്രതിനിധീകരിക്കുന്നതിനായി ടെറോ എന്റർടൈൻമെന്റും ടിപിഎൻ ഗ്ലോബലും തമ്മിലുള്ള ഒരു സഹകരണമായ മിസ് വേൾഡ തായ്ലൻഡ് ഓർഗനൈസേഷൻ സുചാതയെ നിയമിച്ചു. മൾട്ടിമീഡിയ ചലഞ്ചിൽ വിജയിച്ചതിന് ശേഷം സുചാത ആദ്യ 40 സ്ഥാനങ്ങളിൽ ഇടം നേടി. 2025 മെയ് 31 ന് ഹൈദരാബാദിലാണ് അന്തിമ മത്സരം നടന്നത്. 2025 ൽ മിസ് വേൾഡ് കിരീടം ചൂടിയതോടെ ഈ പട്ടം നേടുന്ന ആദ്യ തായ്, രണ്ടാമത്തെ തെക്കുകിഴക്കൻ ഏഷ്യൻ വനിത എന്നീ ബഹുമതികൾ അവർ നേടി.

 കുറിപ്പ് 

 ബാഹ്യ ലിങ്കുകൾ 


വർഗ്ഗം:മിസ്സ് വേൾഡ് വിജയികൾ
വർഗ്ഗം:ജീവിച്ചിരിക്കുന്നവർ
വർഗ്ഗം:2003-ൽ ജനിച്ചവർ